
2025. április 7. és 11. között lehetőségünk nyílt részt venni a Selye János Egyetem fenntarthatósági tematikájú szakmai hetén, Komáromban. A rendezvény célja a fenntartható gondolkodás fejlesztése, a kritikus gondolkodás, a projektalapú problémamegoldás és a csapatmunka gyakorlati fejlesztése volt. A hét során sokszínű programokon keresztül mélyíthettük el elméleti tudásunkat, bővíthettük gyakorlati tapasztalatainkat és erősíthettük közösségi kapcsolatainkat.
Elsőnap: 
A hét regisztrációval kezdődött az SJE Gazdaságtudományi és Informatikai Karán, ahol csoportokat alakítottunk. Ezután csapatépítő feladatokon keresztül gyakoroltuk a kritikus gondolkodást, a kreatív problémamegoldást és a hatékony kommunikációt. A napot városnézéssel zártuk, amely során megismerhettük Komárom történelmi belvárosát, erősítve ezzel a közösségi élményt is.
Másodiknap:
A keddi nap a szakmai fejlődésről szólt. A Konferenciaközpontban neves előadóktól hallhattunk fenntarthatósági témájú prezentációkat. Mgr. Ján Morvai PhD. és PhDr. Csinger Bence PhD. a fenntartható közlekedés és városfejlesztés aktuális kérdéseit ismertették. Ezt követte Tóthová Krisztina előadása a Tesco Business Solutions működéséről és karrierlehetőségeiről. A nap csúcspontja Dr. Zacher Gábor előadása volt, aki az egészséges életmód és a fenntarthatóság kapcsolatát világította meg inspiráló módon.
Harmadiknap:
Szerdán projektmunkákkal folytattuk a hetet: csapatokban esettanulmányokat dolgoztunk ki fenntarthatósági problémákra a Danubius Multifunkciós Központban. Délután Komárom híres erődjét látogattuk meg, ahol egy vezetett túra során ismerhettük meg a város történelmi múltját. Az estét az „Egyetem éjszakája” program keretében zártuk, amely remek alkalmat adott a kötetlen kikapcsolódásra és új kapcsolatok építésére.
Negyediknap:
Délelőtt tovább dolgoztunk a fenntarthatósági projekteken: az elképzelések finomításán, a prezentációk véglegesítésén. Délután közösen látogattuk meg a HEINEKEN hurbanovói gyárát, ahol megismerhettük egy nagyvállalat fenntarthatósági stratégiáját és a környezettudatos működés mindennapi gyakorlatait. A napot fakultatív programok – filmvetítés és egyetemi buli – színesítették, amelyek szintén hozzájárultak a közösségépítéshez.

A hét zárónapján a csapatok bemutatták a hét során kidolgozott fenntarthatósági megoldásaikat. A prezentációk során külön hangsúlyt kaptak az innovatív ötletek, a gyakorlati megvalósíthatóság és a közösségi hatás szempontjai. A bemutatók során szakmai tudásunkon túl csapatmunkában való jártasságunkat és előadókészségünket is bizonyítottuk.

A szakmai programok mellett szabadidős tevékenységek is színesítették a hetet. Több alkalommal is sétát tettünk Komárom belvárosában és a Duna-parton, amelyek jó lehetőséget adtak a kikapcsolódásra és a kötetlen beszélgetésekre. Emellett fakultatív programok – sakkverseny, filmmaraton, művészeti est és egyetemi rendezvények – is vártak minket, amelyek szintén erősítették a közösségi élményt és maradandó emlékeket biztosítottak.

